સળગી રહેલા બર્નોમાંથી ઓસ્કરે બચાવેલી ઈજિપ્સ્કી સિગરેટો પણ બધાં વચ્ચે વહેંચી આપવામાં આવી હતી, અને સાલપિટરના ભંદારમાંથી પ્રત્યેક કેદીને વોડકાની એક-એક બોટલ આપવામાં આવી હતી. જો કે તેમાંનું ભાગ્યે જ કોઈ એ વોડકા પીવાનું હતું! કારણ કે કેદીઓના પીવા માટે આ શરાબ બહુ મોંઘી હતી! બીજા દિવસની રાતે અંધારુ થઈ ગયા પછી ઝ્વિતાઉની દિશામાંથી પાનઝરનું એક જર્મન લશ્કરી એકમ છાવણી સુધી આવી પહોંચ્યું હતું. એકમની પહેલી તોપ છાવણી સામેથી પસાર થઈ ત્યારે દરવાજાની પાસે રાયફલ સાથે ઝાડીની પાછળ સંતાયેલા લ્યુટેક ફિજેનબમને તેમના પર ગોળી છોડવાનું મન થઈ આવ્યું હતું! પરંતુ એવું કરવામાં તેને જોખમ લાગ્યું. તોપ ખડખડાટ કરતી પસાર થઈ ગઈ. હરોળમાં તેની પાછળ આવતી બીજી એક તોપમાં બેઠેલા તોપચીએ વાડ અને ટાવરને જોયાં, અને છાવણીમાં યહૂદી ગુનેગારો છુપાઈને બેઠા હશે એમ માનીને પોતાની તોપનું નાળચું ઘુમાવીને છાવણીમાં બે ગોળા છોડ્યા. એક ગોળો તો મેદાનના પાછલા ભાગમાં પડીને ફૂટ્યો, જ્યારે બીજો ગોળો સ્ત્રીઓની બાલ્કનીમાં જઈને ફૂટ્યો. જર્મન કિન્નાખોરીનું આ ઉદ્દેશ વિહોણું પ્રદર્શન હતું, પરંતુ ડહાપણ બતાવીને કે પછી અચંબામાં પડી જઈને એક પણ હથિયારધારી કેદીએ તેનો જવા આપ્યો નહીં!